[Luister] Jong sjefs – trek die klitser en menger nader vir dié sjefkompetisieFoto: www.pixabay.com The Private Hotel School in die Wes-Kaap het vroeër vandeesmaand inskrywings vir ŉ landwye skole-sjefkompetisie geopen wat jong sjefs die geleentheid bied om blootstelling te kry in dié bedryf en groot pryse te wen. Susina Jooste, direkteur van The Private Hotel School, sê die doel van die kompetisie is om bewustheid rondom die loopbaangeleenthede in die gasvryheidsbedryf te bevorder. “Ons wil deure oopmaak vir leerders wat ŉ loopbaan in die bedryf wil vestig. Ek dink nie hulle is bewus van die geleenthede wat beskikbaar is en wat hulle alles kan bereik nie.” Inskrywings vir dié kompetisie is oop vir graad 11- en graad 12-leerders met ŉ passie vir kosmaak. “Ons wil graag die onderwysers en skole ook betrokke maak, daarom stel ons ook pryse vir die skole beskikbaar. Kompetisies soos Top Tienerkok het voorheen groot name soos Herman Lensing in die bedryf gelewer. Dié kompetisie bied jong sjefs die geleentheid om naam te maak in die bedryf.” Groot pryse is op die spel. “Die topsjef in die kompetisie wen ŉ allesomvattende beurs vir ŉ Hoër Sertifikaat in Gasvryheidsbestuur aan The Private Hotel School ter waarde van R84 900. Die ondersteunende hoërskool ontvang ŉ beurs vir afstandsonderrig vir ŉ Advanced Diploma in Hospitality Education by dié skool ter waarde van R60 000.” Inskrywings vir die kompetisie sluit op 29 April. Die Top Vyf-aankondiging word op 27 Mei gedoen en die finale wenners op 5 en 6 Augustus aangewys by die Upington !Naba-kos-en-wynfees. Besoek die Private Hotel School se webwerf of Facebook-blad, skakel 021 881 3792 of rig navrae aan [email protected].